ועדת החינוך, התרבות והספורט, כנסת 18, פרוטוקול מספר 35, 2009-06-29 09:30

זבולון אורלב: אני מתכבד לפתוח את ישיבת ועדת החינוך, התרבות והספורט בנושא הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, פרק ל"ד, סעיפים 249-250 – צער בעלי חיים.

דניאלה גרא: אנחנו מבקשים לבטל את סעיף 14א(ב) בחוק.

דניאלה גרא: הסעיף קובע תקציב קבוע מראש של 4.5 מיליון שקלים ואנחנו מבקשים לבטל אותו גם בעקבות הסכם אליו הגענו, משרד החקלאות ומשרד האוצר, שמקצה תקציב אחר, נמוך יותר אבל קבוע לשנים הבאות.

דניאלה גרא: אנחנו חושבים שאין מקום בחקיקה כזאת להכניס סכום קבוע מראש ולייחד אותו רק לזה בלי קשר לעדיפויות הממשלה.

זבולון אורלב: מה עניינו להיות בחוק ההסדרים שהוא תומך תקציב?

זבולון אורלב: למה לא מביאים את הנושא כהצעת חוק רגילה?

זבולון אורלב: למה מביאים אותו בחוק ההסדרים?

דניאלה גרא: יש בו תקציב ואנחנו רוצים לבצע את התקציב.

דניאלה גרא: יש כאן 4.5 מיליון שקלים.

רונית תירוש: ואת מציעה שני מיליון שקלים

דניאלה גרא: אנחנו מציעים שישה מיליוני שקלים- שני מיליון שקלים לשנים הבאות.

רונית תירוש: אתם מציעים שני מיליון שקלים לשנה.

דניאלה גרא: נכון.

זבולון אורלב: כלומר, בגלל 2.5 מיליון שקלים אתם מכניסים את זה לחוק ההסדרים.

קריאה: זה מוגבל לשלוש שנים.

דניאלה גרא: זה מוגבל נכון לעכשיו.

רונית תירוש: היא רומזת שבעוד שלוש שנים היא תבטל גם את השני מיליון שקלים.

רונית תירוש: אני מציעה שבעוד שלוש שנים תבואו ותבקשו לבטל את החוק כי כבר לא צריך להתמודד עם בעלי חיים משוטטים.

זבולון אורלב: מתי החוק נכנס לתוקפו?

דניאלה גרא: ביולי 2008.

זבולון אורלב: כמה כסף הוציאו מיולי 2008 עד יולי 2009?

דניאלה גרא: לא הוציאו כלום.

דניאלה גרא: שר החקלאות עוד לא התקין תקנות, דבר שהיה צריך לעשות לפי סעיף 14א(א).

דניאלה גרא: אין לנו מה לתת כסף כל עוד אין איך להוציא אותו.

זבולון אורלב: נתקן עכשיו שהוא יוכל לקבוע את התקנות.

זבולון אורלב: חברת הכנסת רונית תירוש חוקקה את החוק ואני מציע שנאפשר לה לומר את דברה.

זבולון אורלב: תסבירי על מה החוק.

רונית תירוש: זה לא משנה על מה החוק.

רונית תירוש: אני מבינה שבכל מקום שיש הוצאה תקציבית של הממשלה, הם מנסים לצמצם, לגמד ואולי אף לבטל.

רונית תירוש: במקרה הזה, זה לצמצם וגם לא במסגרת החוק הכללי אלא יש כאן כוונה מוסתרת שבעוד שלוש שנים יבטלו גם את מה שהם מציעים היום ברמת הצמצום.

רונית תירוש: אני חושבת שאנחנו התגמשנו ולא רצינו להפוך את זה להצעה תקציבית מעל 5 מיליון שקלים שתצריך 50 חברי כנסת, והיום, בעקבות החקיקה החדשה של ממשלה, אולי אפילו 55 חברי כנסת.

רונית תירוש: לכן לא נכנסנו לזה.

רונית תירוש: אמרנו שנתחיל ב-4.5 מיליון וזה יותר טוב מאפס שהושקע בעניין, זה יעלה מודעות, זה יגביר רצון של אנשים לקדם את הנושא של עיקור וסירוס.

רונית תירוש: עברנו עם זה סאגה מאוד לא פשוטה אל מול הסיעות הדתיות בכנסת ולמרות זאת צלחנו את האתגר הזה והגענו לחקיקה מאוזנת גם כלפי הסיעות הדתיות וגם כלפי האוצר.

רונית תירוש: זאת הייתה באמת התגמשות ורצון אדיר של כל השותפים לעניין לקדם מהלך שהוא כשלעצמו נכון.

רונית תירוש: אני עוד פעם רואה את החטא הקדמון הזה של האוצר שלא מצליח לראות ראייה אסטרטגית במה הוא יוצא נשכר, משום שכל ההתמודדות אחר כך עם המתה של בעלי חיים, עם הזרקה שעולה כסף, עם הפקחים שהולכים ותופסים את בעלי החיים, עם ילדים ומבוגרים כאחד שננשכים על ידי בעלי חיים משוטטים והטיפולים שלהם בבתי החולים, יש לזה כל כך הרבה בעיות נלוות שעולות למדינה כל כך הרבה כסף, הרבה יותר מהפעילות המונעת המינימלית הזאת וזאת באמת פעילות מינימלית.

רונית תירוש: אתם לא בני שיח לעניין הזה שלי מתוקף תפקידכם.

רונית תירוש: יש לכם משימה, אתם צריכים לבוא ולבטל את ההוצאה התקציבית הממשלתית.

רונית תירוש: לכן אין טעם שאני אמשיך לשכנע ולהביא נימוקים רציונליים ואולי גם רגשיים לנושא הזה.

רונית תירוש: אני אצמצם את דבריי ואומר שאני מגישה הסתייגות, אדוני היושב-ראש.

זבולון אורלב: אולי ההסתייגות שלך תזכה כאן לרוב.

רונית תירוש: נכון.

רונית תירוש: בהזדמנות החגיגית שהעליתם את זה שוב, אני מבקשת בסיפא, במקום סעיף קטן (ב) – בטל, יבוא: "בסעיף קטן (ב), במקום בסך 4.5 מיליון שקלים, יבוא 4.7 מיליון שקלים חדשים".

רונית תירוש: אני מבקשת להעלות את ההסתייגות הזאת.

רונית תירוש: דבר נוסף.

רונית תירוש: במקום ביום ה' בטבת התשס"ט, יבוא ט"ו בטבת התש"ע.

מירב ישראלי: סעיף 249 הוא הסעיף המהותי וסעיף 250 קובע שהוא ייכנס רטרואקטיבית לתוקף

רונית תירוש: נכון.

מירב ישראלי: אני קיבלתי הסתייגות של כל סיעות האופוזיציה האומרת לבטל את הסעיף.

רונית תירוש: אני אתרכז בסעיף 249 שמדבר על העלאת הסכום מ-4.5 מיליון ל-4.7 מיליון שקלים חדשים.

זבולון אורלב: אני רוצה לשמוע את נציג משרד החקלאות שיאמר לי האם בסכום של 2 מיליון שקלים למשך שלוש שנים אפשר למלא את ייעודו של החוק.

שאדי בסול: את הכסף הזה נרצה להקצות לתוכנית ארוכת טווח.

זבולון אורלב: זה תקציב לשלוש שנים.

שאדי בסול: שלוש שנים זה זמן ניכר.

רונית תירוש: תמשיכו לא להתקין תקנות, אז בכלל לא יהיה צריך את החוק.

זבולון אורלב: הוא הולך לפי ההסכם בין שאלתיאלי לאפשטיין.

שאדי בסול: לאו דווקא לפי ההסכם.

שאדי בסול: גם מה שנזכר בישיבות הקודמות כאן, כאשר אחת המטרות של התכנית שלנו היא הסברה.

זבולון אורלב: אני מתנצל.

זבולון אורלב: אני לא מבין.

זבולון אורלב: החוק קבע 4.5 מיליון שקלים.

זבולון אורלב: אני הייתי גם חבר ועדת החינוך ואם זיכרוני אינו מטעני, הסכום הזה לא נקבע כך לפי מזג האוויר אלא הייתה איזושהי הערכה לגבי הפעולות הנדרשות וההנחה הייתה גבוהה יותר מ-5 מיליון שקלים אלא שחברי הכנסת הגבילו את עצמם כדי שהחוק לא יהיה חוק תקציבי, במקרה שהממשלה תתנגד להצעת החוק.

זבולון אורלב: מונח כאן הסכם שאומר 2 מיליון שקלים לשנה למשך שלוש שנים.

זבולון אורלב: השאלה שלי היא האם משרד החקלאות, שהוא הגורם המקצועי, סבור שכל אותן מטרות שהמחוקק התכוון לקיים במסגרת הצעת החוק, סעיף 14 לחוק צער בעלי חיים, סעיף 14(א) ו-(ב) לחוק, האם זה מתקיים בהסכם הזה.

שאדי בסול: אני בטוח שכן.

זבולון אורלב: יש לך נייר על זה?

זבולון אורלב: אתה יודע מה המטרות?

זבולון אורלב: אני אתחיל לחקור אותך עכשיו ואתה תגיע למצב מאוד לא נעים.

זבולון אורלב: אתה יכול לומר מה היו המטרות ל-4.5 מיליון השקלים?

זבולון אורלב: אתה יכול לומר לי למה היה מיועד הכסף הזה?

שאדי בסול: למשימות שהוזכרו בישיבות הקודמות.

שאדי בסול: נאמר בפירוש שזה הולך לפרסום, למודעות, להסברה בעניין של בעלי חיים משוטטים מבלי להגיע לעניין ההמתה כמובן ממנה אנחנו נמנעים.

זבולון אורלב: חברת הכנסת תירוש, הוא אומר שהסכום של 4.5 מיליון שקלים היה מיועד להסברה ולדעת קהל.

שאדי בסול: לא רק להסברה.

רונית תירוש: זה היה צריך להיות גם לרכישת פחי אשפה.

שאדי בסול: גם פחי אשפה שזה חלק ממודעות.

שאדי בסול: זה חלק מההסברה שמשרד החקלאות עושה.

זבולון אורלב: איך תסתדרו עכשיו עם 2 מיליון שקלים למשך שלוש שנים?

שאדי בסול: אני חושב שכן.

רונית תירוש: הם יסבירו פחות.

זבולון אורלב: הממונה על השירותים הווטרינריים ברשויות המקומיות השתתף כאן לפני שבוע וכאן נחשפה בעיה חמורה מאוד לגבי כל היכולות התקציביות שלנו להתמודד עם קשיים כאלה ואחרים.

זבולון אורלב: אישרנו באותה ישיבה את תקנות צער בעלי חיים ובין היתר יש פרק על חתולים ועל כלבים ועל החיות המשוטטות.

זבולון אורלב: עשינו החרגה בחוק, לא להטיל חובות על רשויות מקומיות ועל האגודות רק בגלל העניין התקציבי כי אין מספיק כסף.

זבולון אורלב: אגב, זה היה בהסכמת כולם למעט צער בעלי חיים ירושלים.

זבולון אורלב: לכן אישרנו את התקנות כי כולם הסכימו לדבר הזה.

זבולון אורלב: אתה עכשיו בא ואומר לי שיש כסף מיותר בסעיף 14א.

זבולון אורלב: אתה אומר לי שלא צריכים סכום של 4.5 מיליון שקלים אלא מספיק סכום של 2 מיליון שקלים.

זבולון אורלב: לא צריך סכום של 4.5 מיליון שקלים באופן קבוע אלא מספיק סכום של 2 מיליון שקלים ובסכום הזה אפשר למלא את מטרת החוק.

שאדי בסול: אני לא אמרתי שזה כסף מיותר.

זבולון אורלב: זאת המסקנה.

שאדי בסול: לא.

שאדי בסול: לא אמרתי שזה כסף מיותר.

שאדי בסול: כל סכום שהוא, בטח שהוא יעזור בסוגיה הזאת.

זבולון אורלב: שאלה לאוצר.

זבולון אורלב: למה נטפלתם לעניין הזה?

זבולון אורלב: אני אומר לך עוד דבר שמקומם.

זבולון אורלב: אני בקואליציה וחברת הכנסת תירוש מהאופוזיציה.

זבולון אורלב: ב-9 בפברואר עושים הסכם, לא מביאים את זה לידיעת הוועדה, לא מגישים הצעת חוק ממשלתי רגיל.

זבולון אורלב: בפברואר כבר יודעים אבל אתם ממתינים ליוני, 4 חודשים, כדי להכניס את זה לחוק ההסדרים על 2.5 מיליון שקלים?

דניאלה גרא: זה היה בחוק ההסדרים של אוגוסט שנה שעברה.

דניאלה גרא: הממשלה כבר אישרה את זה באוגוסט שנה שעברה ואז חיכינו.

זבולון אורלב: אם כך, שאלתי עוד יותר מתחדדת.

זבולון אורלב: את יודעת הרי שזה לא ראוי.

זבולון אורלב: חוק ההסדרים נועד באמת לדברים שקשורים במשק המדינה.

זבולון אורלב: זה ישפיע על תקציב המדינה?

זבולון אורלב: זאת הבעיה?

זבולון אורלב: אני עובד מדינה יותר ותיק ממך ואני ממש מתבייש.

זבולון אורלב: אני אומר לך את זה גלוי.

זבולון אורלב: לא יודע למה צריך את זה.

זבולון אורלב: תגישו הצעת חוק רגילה.

זבולון אורלב: החוק הזה הוא בתמיכת הממשלה?

דניאלה גרא: כן.

דניאלה גרא: הוא עבר בממשלה בוועדת השרים.

זבולון אורלב: הייתי חבר ממשלה ואני יודע איך הממשלה מאשרת בחוק ההסדרים מאתיים סעיפים.

דניאלה גרא: החוק אושר ביולי ומיד, חודש אחרי זה, כתגובה, זה נכנס בחוק ההסדרים הראשוני.

דניאלה גרא: הוצג לי שמשרד החקלאות, וגם הגנת הסביבה, היה בסיפור הזה וכך גם צער בעלי חיים ואמרו לנו ששני מיליון שקלים יספיקו להם וזה יהיה מצוין.

גלי דוידסון: אני מהמשרד להגנת הסביבה ואני מצטערת, בשום שלב לא אמרנו את זה.

רונית תירוש: זה היה בדעה אחת וישבו בדיונים נציגים שונים.

רונית תירוש: אני מציעה שנמחק מהפרוטוקול את זה שיש הסכמה.

זבולון אורלב: איך את מסבירה שהממשלה תמכה בחוק וכעבור חודש היא מכניסה את ביטול החוק לחוק ההסדרים?

זבולון אורלב: יבוא תלמיד וישאל אותנו איך בסדרי מינהל תקינים הממשלה תומכת, מעודדת ומדרבנת חוק שעובר במאי, וביוני, חודש לאחר מכן, היא מכניסה אותו לחוק ההסדרים.

זבולון אורלב: מה צריך להסביר לאותו תלמיד?

רונית תירוש: שהשר חולה בפיצול אישיות.

זבולון אורלב: אני לא בטוח שהשר יודע על זה.

גלי דוידסון: יש את עמדת המדינה אבל אתה שאלת קודם מבחינה מקצועית אם 2.5 מיליון יספיקו ועל זה אני כן יכולה להשיב.

גלי דוידסון: 4.5 מיליון שקלים זה לא סכום מספיק כדי להתמודד עם הבעיה לאורך כל שנה והיינו צריכים לחשוב על תוכנית מאוד מאוד חכמה כיצד לנצל את ה-4.5 מיליון שקלים אלה בצורה חכמה כדי להצליח להפיק מהם את המיטב.

גלי דוידסון: לא כל שכן, 2.5 מיליון שקלים.

זבולון אורלב: מה ייגרע ב-2 מיליון שקלים?

זבולון אורלב: תני לי דוגמאות.

גלי דוידסון: הראייה, ולכן זה נוסח בצורה כזאת, צמצום התרבות בעלי חיים, כראייה מערכתית ולא רק עיקורים וסירוסים בפועל, לא רק תוכנית חינוכית, לא רק פרסום ולא רק טיפול בפחים אלא מערכת אחת גדולה שתטפל בדברים במקביל וכך תשיג את התוצאות של באמת התמודדות עם הבעיה בלי להוציא אותה אחרי כן בסכומים הרבה יותר גבוהים.

גלי דוידסון: לכן, סכום של 2 מיליון שקלים מוגבל לשלוש שנים, זה יקצץ.

רונית תירוש: במה תקצצו למשל?

רונית תירוש: תמחישי.

גלי דוידסון: זה יאפשר לנו להיות פלסטר במקומות מסוימים.

גלי דוידסון: אנחנו עדיין לא ישבנו לעשות איזושהי תוכנית שאני כן רוצה להיות שותפה לה איך בכל זאת לנצל את ה-2 מיליון שקלים, אבל זה יאפשר לעשות את הדברים ברמה מקומית.

גלי דוידסון: זה יאפשר לא להסתכל על זה בצורה מערכתית.

רונית תירוש: בקיצור, חצי מדינה תיגרע מהעניין.

גלי דוידסון: וחצי החתולים שלא יסורסו יגיעו למקומות האלה.

דניאלה גרא: אני חושבת שכמו שיש הרבה דברים שצריך לעשות גם בחינוך, בריאות, רווחה ואין סוף דברים אחרים, ואין להם תקציב שכתוב בחוק, כאן אנחנו מכירים בחשיבות של הדבר הזה ואנחנו רוצים שהוא יקרה, ולכן אנחנו נותנים את הסכום הזה והוא גם מוגבל לשלוש שנים.

דניאלה גרא: הסיכום הוא לשלוש שנים ובתום השלוש שנים יראו לנו מה עשו, אם יש עוד צורך, אם זה עוד רלוונטי ואם צריך.

דניאלה גרא: אם כן, יכול להיות שנמשיך הלאה אבל כרגע לקבע מראש כאשר יש קיצוץ רוחבי, נראה לי לא ראוי.

זבולון אורלב: אם הייתם רוצים להכניס כאן קיצוץ רוחבי, אני מבין.

זבולון אורלב: זה הגיוני.

זבולון אורלב: חתולים הם לא נסיכות מיוחסות ואם מקצצים לילדים בחינוך המיוחד, צריך לקצץ גם כאן.

זבולון אורלב: את זה אני מבין.

זבולון אורלב: זה דבר הגיוני בעיניי.

זבולון אורלב: אגב, תדעי שנקיטת סכום של 4.5 מיליון הוא באמת חריג מאוד.

זבולון אורלב: הלוואי שהיינו עושים את זה בכל חוק.

דניאלה גרא: נכון, אבל אני אומרת שיש כאן צרכים מעבר.

דניאלה גרא: יכול מאוד להיות, וזה סביר בעיניי, שיש צרכים מעבר.

דניאלה גרא: יש תקציב מגובל במדינה, וזה מה שקורה בלית ברירה.

זבולון אורלב: אם היה הסכם על 4.5 מיליון שקלים ובמקום זה הייתם מבקשים למחוק את הסכום, להשאיר את החוק ורק למחוק את המלים, איכשהו אני מבין.

זבולון אורלב: אומרים שיש לוגיקה בחקיקה, לא מכניסים סכומים וכדומה.

זבולון אורלב: אני עוד מבין את הדבר הזה, אבל אתם קודם כל שמים כאן 2 מיליון שקלים ולא 4.5 מיליון שקלים.

זבולון אורלב: אז מה אני צריך לחשוב?

זבולון אורלב: רק שמנו 4.5 מיליון שקלים והממשלה תמכה ועודדה, אבל כבר אחרי חודש מורידים את הסכום ל-2 מיליון שקלים.

איה פרי-דוידובץ: אני בעד להעלות את הסכום ל-4.7 מיליון שקלים כהצעתה של חברת הכנסת רונית תירוש.

זבולון אורלב: זה לא עומד על הפרק.

איה פרי-דוידובץ: אז שהסכום יישאר 4.5 מיליון שקלים.

איה פרי-דוידובץ: 2 מיליון שקלים לא מספיקים לכלום.

זבולון אורלב: אני מראש אומר שיש לנו שתי אפשרויות.

זבולון אורלב: אפשרות אחת היא להצביע נגד ולהרוג את העניין, ואז כל אחד ילך לדרכו ובזה נגמר העניין.

זבולון אורלב: אפשרות שנייה היא שהאופוזיציה תגיש הסתייגות על 4.7 מיליון שקלים, אני אעשה גיוס של הקואליציה ואני אעביר את החוק.

זבולון אורלב: או שאנחנו מקבלים את חוק ההסדרים או שמקבלים את החוק הקיים.

זבולון אורלב: אלה שתי האפשרויות שיש לנו.

זבולון אורלב: למה להעלות ל-4.7 מיליון שקלים?

זבולון אורלב: אני מזמין אותך גם לישיבות אחרות כאן ותראי איזה מחסור יש לילדים בחינוך המיוחד.

זבולון אורלב: אני מבטיח לך שתורידי כאן מיליון שקלים ותעבירי אותם לחינוך המיוחד.

זבולון אורלב: את יכולה לומר מה ייגרע אם הסכום ירד לשני מיליון שקלים למשך שלוש שנים?

איה פרי-דוידובץ: למה מספיק הסכום הזה של 2 מיליון שקלים?

זבולון אורלב: אני שואל אותך.

זבולון אורלב: אל תשאלי אותי שאלה.

זבולון אורלב: תעני לשאלה שלי.

איה פרי-דוידובץ: עיקורים וסירוסים, זה לא רק התהליך הזה אלא יש לנו את הרופא שמקבל את הכסף, החומרים שעולים כסף, הטיפול בבעלי החיים אחרי הניתוח, ההסברה והחינוך.

זבולון אורלב: אבל לא לקחת נייר ועיפרון ועשית חשבון.

זבולון אורלב: אולי כל מה שאת אומרת, מספיק לזה מאה אלף שקלים בשנה?

איה פרי-דוידובץ: אני רואה מה אנחנו עושים אצלנו בצער בעלי חיים בתל-אביב, וכל יום אנחנו מנתחים בעלי חיים.

רונית תירוש: ברשותך, אני אשיב על השאלה.

רונית תירוש: ההשתתפות שניתנת כאן כתוצאה מהתוכנית היא בהיקף של 25 אחוזים עידוד לאנשים שבאים לעקר ולסרס.

רונית תירוש: אם זה יפחת, אפילו ה-25 אחוזים האלה יפחתו ואולי נישאר עם הסברה נגד כת השטן.

רונית תירוש: אולי.

שושי גולדברג: אני רוצה לתמוך בעמדה ולהתנגד לתמיכה של העמותות כי חד משמעית העמותות לא תמכו בקיצוץ.

שושי גולדברג: לשאלתך, מה ייגרע ומה ההבדל בין 2 מיליון שקלים ל-4.5 מיליון שקלים.

זבולון אורלב: התייעצו עם העמותות לבעלי חיים כאשר חתמו על ההסכם הזה?

איה פרי-דוידובץ: לא התייעצו.

זבולון אורלב: משרד החקלאות, במקרה התייעצתם ?

שאדי בסול: לא ידוע לי.

דניאלה גרא: עורך דין עידן אבוהב, הוא בפירוש תמך והיה בעד ואמר שזה יספיק.

איה פרי-דוידובץ: אין מצב.

שושי גולדברג: הוא גם לא מייצג את כל העמותות.

שושי גולדברג: אני רוצה לחזור ולומר שהראייה כאן מערכתית וזה יהיה מעשה חלם לקצץ חצי מהתקציב כי התשלום מסביב של המדינה לכסות על ה-2.5 מיליון שקלים האלה שרוצים עכשיו להוריד יהיה הרבה יותר גדול.

שושי גולדברג: כמו שנאמר, תמיד מניעה, זה יותר זול.

שושי גולדברג: לשאלתך לגבי ההשוואה עם הקיצוץ בחינוך המיוחד.

שושי גולדברג: חלק ניכר, 25 אחוזים, זה בנושא עידוד אוכלוסיות לעיקור, סירוס, חינוך.

שושי גולדברג: אני יודעת על צער בעלי חיים ירושלים שאנחנו בדיוק נכנסים למקומות האלה של חינוך מיוחד, של בתי אבות, של בתי ספר.

שושי גולדברג: זאת אומרת, התקציב הזה, אם מתעלים אותו נכון, יכול לפגוע במקביל בכמה דברים.

שושי גולדברג: חינוך מיוחד, אוכלוסיות מבוגרות, כי למשל בין מאכילי החתולים אלה אנשים מבוגרים בבתי אבות, אנשים שעברו את השואה.

שושי גולדברג: אלה האוכלוסיות שאנחנו מתמודדים אתן ומנסים לעזור להן.

שושי גולדברג: זאת אומרת, ב-4.5 מיליון שקלים, בתמיכה באוכלוסיות שמטפלות למשל בחתולים, בחינוך.

שושי גולדברג: שוב, אנחנו נכנסים לחינוך מיוחד עם תוכניות, אנחנו נכנסים לבתי אבות, אנחנו עושים את זה כרגע מהתקציב שלנו.

שושי גולדברג: באין תמיכה מערכתית ייפגעו שני הנושאים האלה.

שושי גולדברג: שוב, זה מעשה חלם.

שושי גולדברג: נקצץ כאן, נקבל את זה בפעילות אחרות של משרד החקלאות ובתוצאות.

עפרה רוזנשיין: אנחנו כמובן מתנגדים לקיצוץ התקציב.

עפרה רוזנשיין: הסכום עצמו הוא סכום דל מאוד כדי לעשות את כל הפעולות הנדרשות.

עפרה רוזנשיין: אני כמי שחיה 24 שעות את הפעילות למען בעלי חיים יודעת שכל שקל שייגרע מהתקציב מהווה מכה אנושה לבעלי החיים.

עפרה רוזנשיין: יש לנו גם את הטיפול בכלבים, בחתולים חסרי הבית, בנושא של חינוך והסברה, נושא שדורש הרבה עלויות.

עפרה רוזנשיין: כמו שהזכרת את נושא החינוך המיוחד, גם אנחנו פעילים בתחום וזה דורש תקציב רב.

חורי ג'ריס: אדוני, אנחנו במרכז השלטון המקומי בירכנו מאוד על הפרוייקט הזה אבל 4.5 מיליון שקלים לא הספיקו למועצות ולעיריות, אבל הודינו, אמרנו תודה ונסתפק בזה ושיתחילו לעבוד.

חורי ג'ריס: עכשיו, אם מדובר על 2 מיליון שקלים מתוך אותם 4.5 מיליון שקלים, זה אומר שחצי ממה שנעשה בשנים שעברו ייעשה עכשיו.

חורי ג'ריס: אם כן, מי יאסוף את אלו שהיו רגילים לסרס אותם?

חורי ג'ריס: אלה הרשויות שצריכות לחזור ולמלא את המקום הזה.

חורי ג'ריס: אדוני היושב-ראש מכיר את המצב של הרשויות המקומיות.

חורי ג'ריס: אנחנו לא רוצים למלא שום תפקיד, לא של משרד החקלאות ולא של משרד האוצר.

חורי ג'ריס: אנא ממך, אל תיתן לזה לעבור.

חורי ג'ריס: אנחנו צריכים את ה-4.5 מיליון שקלים.

זבולון אורלב: מה המשמעות של הקיצוץ הזה?

חורי ג'ריס: הרופאים מקבלים עבור סירוס רבע מהעלות, 150 שקלים לסירוס.

חורי ג'ריס: היום הסירוס עולה 400 שקלים.

חורי ג'ריס: יש כאן רופאה שעובדת בזה ויש לה קליניקה והיא תאמר לך.

חורי ג'ריס: היום הרופאים גובים 400 שקלים.

חורי ג'ריס: מה יעשו 2 מיליון שקלים על כמות החתולים שמסתובבים במדינה?

חורי ג'ריס: אדוני, מיליוני כלבים משוטטים.

חורי ג'ריס: מה יכולים לעשות בשני מיליון שקלים?

חורי ג'ריס: הסתפקנו אז ב-4.5 מיליון שקלים ובירכנו את חברת הכנסת על החוק הזה, אבל להוריד היום את הסכום ל-2 מיליון שקלים?

חורי ג'ריס: למה הסכום הזה יספיק?

זבולון אורלב: אני אומר לכם גלוי שהוועדה הזאת מקיימת כאן דיונים, כולל בחוק ההסדרים, בנושאים של מאות מיליוני שקלים.

זבולון אורלב: אני יושב כאן חצי שעה ואני כל הזמן שואל את עצמי מה האוצר היה צריך את זה.

זבולון אורלב: לשם מה אתם צריכים את זה?

זבולון אורלב: להיכנס כאן לחזית עם כל הסוגיה הכואבת הזאת של צער בעלי חיים במדינת ישראל.

זבולון אורלב: זאת מכת מדינה של חתולים וכלבים משוטטים כאשר אין שום אפשרות להתמודד עם הבעיה הזאת.

זבולון אורלב: למה אתם הייתם צריכים את זה?

זבולון אורלב: יש שתי אפשרויות ואני אומר זאת בגלוי.

זבולון אורלב: אני נוטה להצביע נגד.

זבולון אורלב: אני אומר לכם את זה בצורה גלויה.

זבולון אורלב: אין לי גם בעיה עם הקואליציה.

זבולון אורלב: אני אסביר לקואליציה.

זבולון אורלב: אני לוקח על עצמי אחריות של 2.5 מיליון שקלים שאני "גורם" נזק אבל בעיקרון לא נבטל חוק.

זבולון אורלב: אגב, ההסכם הזה הוא מ-9 בפברואר ובדברי ההסבר לחוק ההסדרים לא הכנסתם את זה.

זבולון אורלב: כלומר, הממשלה והכנסת לא יודעים על הדבר הזה אלא רק היום שמתם את זה על השולחן שלנו.

זבולון אורלב: אני לא מבין את ההתנהלות ולא מבין מי צריך את הדבר הזה.

זבולון אורלב: אני אומר לכם תמשכו את החוק הזה.

זבולון אורלב: תעשו טובה לעצמכם ותמשכו את הדבר הזה.

זבולון אורלב: חבל.

זבולון אורלב: אגב, זה גם לא יעבור במליאה.

זבולון אורלב: תהיה הסתייגות ואני חבר כנסת, אמנם לא מוותיקי הבית אבל ממביני הבית הזה ואני אומר לכם שההסתייגות תעבור.

זבולון אורלב: אני אומר לכם את זה באחריות.

זבולון אורלב: למה צריך את כל הסיפור הזה?

זבולון אורלב: לא נעים לי להצביע.

זבולון אורלב: אני יכול עכשיו להצביע ואנחנו כאן רוב ונהרוג את העניין הזה.

זבולון אורלב: תגישו הסתייגות, האוצר יגיש הסתייגות, אתם בעצם לא יכולים להגיש הסתייגות.

דניאלה גרא: לא, אנחנו יכולים.

זבולון אורלב: תגישו הסתייגות.

זבולון אורלב: זה לא יעבור.

זבולון אורלב: אני לא רוצה להגיע למצב הזה.

זבולון אורלב: מי סגן הממונה האחראי עליכם?

דניאלה גרא: עמית לנג.

זבולון אורלב: הוא סגן למה?

דניאלה גרא: תשתיות.

זבולון אורלב: דברי אתו ותעבירי לו את הלכי הרוח.

זבולון אורלב: אני מוכן לדבר אתו.

זבולון אורלב: אני לא רוצה מצב שוועדה מצביעה נגד ממשלה כי זה לא ראוי ולא מכובד, אבל תעשו לי טובה.

זבולון אורלב: אני אומר לכם עוד דבר אחד.

זבולון אורלב: דיברתי גם עם ראשי הקואליציה ואת הדברים שאני אומר כאן, אני לא אומר רק על דעתי.

זבולון אורלב: זה הרבה מהומה על לא מאומה.

זבולון אורלב: אנא מכם, תודיעוני בתוך ממש זמן קצר ואז נתכנס רק לצורך הצבעה.

זבולון אורלב: חברת הכנסת תירוש, את מקבלת את הסיכום שלי?

רונית תירוש: מאה אחוז.

יהודית גידלי: היום.

יהודית גידלי: אנחנו חייבים לסיים עד סוף השבוע.

זבולון אורלב: בסדר, עד סוף השבוע.

זבולון אורלב: אנחנו נמצא זמן רק להצבעה.

יהודית גידלי: שיודיעו לי כדי לשים את הנושא על סדר היום.

זבולון אורלב: כן.

זבולון אורלב: אני צריך לדעת עד יום רביעי.

זבולון אורלב: אנחנו נקיים הצבעה ביום רביעי בשעה 10:55.

זבולון אורלב: אני מאוד מפציר בכם, מאוד מאוד מפציר בכם, תמשכו את העניין הזה או שנגיע להבנות שאנחנו יורדים מהעניין הזה.

זבולון אורלב: תמשכו את זה כי חבל.

זבולון אורלב: אומרת לי היועצת המשפטית שאתם לא יכולים למשוך.

ברוך לוברט: כן, יש החלטת ממשלה ואנחנו מחויבים לה.

דניאלה גרא: לא, לא בגלל זה.

דניאלה גרא: זה פרוצדורלי.

זבולון אורלב: אני לא מדבר על משיכה.

זבולון אורלב: תודיעו לנו שזה בסדר גם מבחינת

זבולון אורלב: כם שאנחנו עושים המתת חסד לסעיף הזה.

ברוך לוברט: מעבר לשאלה התקציבית יש לנו גם בעיה בהקשר של הסעיף הספציפי שמופיע בחקיקה שמייעד תקציב מאוד מוגדר.

זבולון אורלב: לא קשור לחוק ההסדרים.

זבולון אורלב: תגישו חוק רגיל.

זבולון אורלב: זה לא קשור לחוק ההסדרים.

זבולון אורלב: תסביר לי למה זה קשור לחוק ההסדרים.

זבולון אורלב: זה ממש מקומם.

זבולון אורלב: אני אומר לך שוב, זה מקומם.

ברוך לוברט: הסעיף הרי קובע תקציב מוגדר וקבוע מראש ללא התחשבות בסדר העדיפות התקציבי של הממשלה.

ברוך לוברט: אנחנו לא מכירים סעיף נוסף כזה.

זבולון אורלב: למה הממשלה והאוצר תמכו בזה בחודש מאי 2008?

ברוך לוברט: אני לא יודע.

ברוך לוברט: אני לא מכיר את התמיכה, אבל יכול להיות.

זבולון אורלב: למה אתה אומר יכול להיות?

זבולון אורלב: אומרת לי היועצת המשפטית של הוועדה שהממשלה תמכה.

ברוך לוברט: כן, אבל בסופו של דבר סעיף כזה הרי הוא מונע גם אפשרות לבחון לגופו של עניין את הצורך בכל שנה.

ברוך לוברט: הרי אנחנו כרגע מציעים איזשהו הסכם שנבחן לפי עמדתנו עם הגורמים הרלוונטיים והמקצועיים.

זבולון אורלב: לא בחוק ההסדרים.

זבולון אורלב: תגישו הצעת חוק, תיכנסו לגופו, הרי חוק ההסדרים עניינו שאין לנו כרגע זמן לקיים דיון מעמיק.

זבולון אורלב: אני צריך להעביר לאוצר עוד כמה חוקים פה בוועדה של מאות מיליוני שקלים.

זבולון אורלב: עוד מעט נתחיל כאן דיון על חוק של חברת הכנסת תירוש שעולה מאות מיליוני שקלים.

זבולון אורלב: גם כאן לא יוכלו לחוקק את החוק שלה כאשר מדובר בפיצול כיתות א'-ב' במקצועות הליבה, שילמדו הבנת הנקרא וחשבון בקבוצות יותר קטנות.

זבולון אורלב: זה חוק רציני ואני תומך בו, אבל הממשלה עכשיו רוצה לדחות אותו כי אין כסף.

זבולון אורלב: היישום שלו הוא מאות מיליוני שקלים.

זבולון אורלב: את זה אני מבין, לזה יש השפעה ישירה על התקציב.

זבולון אורלב: יש למשרד החינוך מאות מיליוני שקלים.

זבולון אורלב: פה אין את השאלה הזאת.

זבולון אורלב: אין כאן השפעה על תקציב המדינה אלא יש כאן ויכוח, לגיטימי, ואתה מעורר שאלה מאוד רצינית.

זבולון אורלב: מה זה קשור לתקציב המדינה?

זבולון אורלב: תגישו הצעת חוק ונקיים דיון.

זבולון אורלב: זה המקום לקיים דיון בחוק צער בעלי חיים ואפשר לקיים על זה דיון רציני ולהחליט בו החלטה אם כן נותנים סכומים או לא נותנים סכומים.

זבולון אורלב: אפשר לדבר עם המציעה ואולי נסתפק בהסכמים.

זבולון אורלב: רק המלים 4.5 מיליון שקלים יצאו מהחוק ושר החקלאות, בהסכמה עם שר האוצר, אם הם יגיעו להסכמה.

זבולון אורלב: יש על מה לדבר אבל לא בחוק ההסדרים.

זבולון אורלב: תחשבו ועד יום שלישי בצהרים תנו לנו תשובה.

זבולון אורלב: כלומר, עד מחר בצהרים אתם צריכים לצלצל למנהלת הוועדה, יהודית גידלי, ואנא תודיעו לה ואני ממש ממש מפציר בכם, תשמעו עצה טובה מאיש קואליציה.

זבולון אורלב: תודה רבה.